Dézi o dòdizi figlióri

Fabiddendi cu li macchi
si cridia Brótu Migheri.
Dittu m’à: – Piglia muglieri,
passa un mesi e ti n’isthracchi.

Vai, Rusina mé, divviru
si mi ni sòggu isthraccadu,
e di tèmpu n’è passadu
da la nótti di l’affidu.

Nò cridia nò lu mé córi
d’assé mai tantu firizzi.
Chi carigni, chi disìzi
candu sèmu sóri sóri!

La campagna è un incantu
di duzzura e gudimentu.
Dì nò possu lu ghi sentu
candu intèndu lu tó cantu.

Ti vó bè finza lu sòri
chi ti tocca e t’abbaida;
nò v’è nudda nò i la vida
dòzzi cumènt’e l’amòri.

Una còsa sóru brama
pa isthà bè abà lu córi:
dézi o dòdizi figlióri,
alligrìa di babbu e mamma.

E vidélli immannità
in campagna, forthi e bòni
a trattà piccu e picconi
e lu ganzu d’ispurghà.

Noi nò sèmu nò rurari
chi trabagliani… in ziddai,
e a vidélli sò a dimmai
pa li vigni e l’aribari!

Nò l’intèndi? – Ahi chi bè
chi si vibi all’aria abértha!
E dì e nótti sèmpri in féstha
in triatu e i lu caffè!